Lydia Lindeque (1912-1997) was een van die pioniers van die Afrikaanse toneelkuns onder Paul de Groot en André Huguenet. Sy was met onder andere Uys Krige getroud. Sy het twee kinders, Eulalia en Tai, gehad. Lindeque is in 1912 op Ficksburg gebore as Alida Lindeque. Sy wou eerder toneelspeel as skoolgaan en op 14-jarige ouderdom het sy aan Paul de Groot geskryf. Hy het haar genooi om by sy toneelgeselskap aan te sluit en sy het dadelik die hoofrol gekry in Die Rosekrans, sonder enige toneelopleiding. De Groot het aan Alida haar verhoognaam, Lydia, gegee. Hy was verlief op die jong Vrystaatse nooi, maar die romanse het nie gevlot nie. In 1937 het sy en Uys Krige stilletjies voor die magistraat getrou terwyl sy opgetree het in 'n stuk met die naam Die Gevaarlike Huwelik. Lindeque se outobiografie, Trek op die skerm!, het in 1941 verskyn. Tydens die Tweede Wêreldoorlog het sy, Siegfried Mynhardt en ’n klompie ander akteurs in Noord-Afrika opvoerings vir Suid-Afrikaanse soldate gehou. Haar eerste Engelse rol was as Viola in Twelfth Night.